Proposta għal regolament tal-Kunsill Li jġib fi tmiemha r-reviżjoni parzjali interim tal-miżuri ta' kontra d-dumping applikabbli għall-importazzjonijiet ta' ċerti xkejjer u basktijiet tal-plastik li joriġinaw mir-Repubblika tal-Poplu taċ-Ċina /* KUMM/2009/0339 finali */





[pic] | KUMMISSJONI TAL-KOMUNITAJIET EWROPEJ | Brussel 6.7.2009 KUMM(2009) 339 finali Proposta għal REGOLAMENT TAL-KUNSILL Li jġib fi tmiemha r-reviżjoni parzjali interim tal-miżuri ta' kontra d-dumping applikabbli għall-importazzjonijiet ta' ċerti xkejjer u basktijiet tal-plastik li joriġinaw mir-Repubblika tal-Poplu taċ-Ċina MEMORANDUM TA’ SPJEGAZZJONI 1. IL-KUNTEST TAL-PROPOSTA - Ir-raġunijiet u l-għanijiet tal-proposta Din il-proposta tikkonċerna l-applikazzjoni tar-Regolament tal-Kunsill (KE) Nru 384/96 tat-22 ta' Diċembru 1995 dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Komunità Ewropea, hekk kif emendat l-aħħar mir-Regolament tal-Kunsill (KE) Nru 2117/2005 tat-21 ta' Diċembru 2005 ('ir-Regolament bażiku') fil-proċediment li jikkonċerna importazzjonijiet ta’ ċerti xkejjer u basktijiet tal-plastik li joriġinaw, inter alia , mir-Repubblika tal-Poplu taċ-Ċina. - Il-kuntest ġenerali Din il-proposta qed issir fil-kuntest tal-implimentazzjoni tar-Regolament bażiku u hi r-riżultat ta’ investigazzjoni li twettqet f’konformità mar-rekwiżiti sostantivi u proċedurali stabbiliti fir-Regolament bażiku. - Id-dispożizzjonijiet eżistenti fil-qasam tal-proposta Ir-Regolament tal-Kunsill (KE) Nru 1425/2006 li jimponi dazju anti-dumping definittiv fuq l-importazzjonijiet ta’ ċerti xkejjer u basktijiet tal-plastik li joriġinaw mir-Repubblika tal-Poplu taċ-Ċina u fit-Tajlandja, u li jtemm il-proċediment dwar l-importazzjonijiet ta’ ċerti xkejjer u basktijiet tal-plastik li joriġinaw fil-Malażja, li ġie emendat l-aħħar permezz tar-Regolament tal-Kunsill (KE) Nru 189/2009. - Il-konsistenza ma’ politiki u miri oħra tal-Unjoni Mhux applikabbli. 2. IL-KONSULTAZZJONI MAL-PARTIJIET INTERESSATI U L-ISTIMA TAL-IMPATT - Il-konsultazzjoni mal-partijiet interessati Il-partijiet interessati kkonċernati fil-proċediment kellhom il-possibbiltà li jiddefendu l-interessi tagħhom matul l-investigazzjoni, skont id-dispożizzjonijiet tar-Regolament bażiku. - Il-ġbir u l-użu tal-għarfien espert Ma kien hemm ebda ħtieġa ta’ għarfien espert estern. - L-istima tal-impatt Din il-proposta hi r-riżultat tal-implimentazzjoni tar-Regolament bażiku. Ir-Regolament bażiku ma jinkludix dispożizzjonijiet għall-istima ġenerali tal-impatt iżda fih lista eżawrjenti ta’ kundizzjonijiet li jridu jiġu valutati. 3. ELEMENTI LEGALI TAL-PROPOSTA - L-azzjoni proposta fil-qosor Fil-11 ta’ Lulju 2008, il-Kummissjoni nediet reviżjoni parzjali interim limitata għad-dumping għal produttur-esportatur wieħed li jesporta ċerti xkejjer u basktijiet tal-plastik li joriġinaw mir-Repubblika tal-Poplu taċ-Ċina fuq talba tal-esportatur inkwistjoni. Fl-24 ta' Marzu 2009 il-kumpanija inkwistjoni rtirat it-talba tagħha biex issir reviżjoni. Wara li tqies jekk hux ta' min li l-investigazzjoni titkompla ex officio , ġie konkluż li r-reviżjoni għandha tintemm. Għaldaqstant, ġie propost li l-Kummissjoni tadotta l-proposta għal Regolament mehmuża li għandha tiġi ppubblikata f’ Il-Ġurnal Uffiċjali tal-Unjoni Ewropea sa mhux aktar tard mill-10 ta' Lulju 2009. - Il-bażi legali Ir-Regolament tal-Kunsill (KE) Nru 384/96 tat-22 ta’ Diċembru 1995 dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Komunità Ewropea, kif emendat l-aħħar bir-Regolament tal-Kunsill (KE) Nru 2117/2005 tal-21 ta’ Diċembru 2005. - Il-prinċipju tas-sussidjarjetà Il-proposta taqa’ taħt il-kompetenza esklużiva tal-Komunità. Il-prinċipju tas-sussidjarjetà għalhekk ma japplikax. - Il-prinċipju tal-proporzjonalità Il-proposta hija konformi mal-prinċipju ta' proporzjonalità għar-raġunijiet li ġejjin: Il-forma ta' azzjoni hi deskritta fir-Regolament bażiku u ma tħalli l-ebda ambitu għal deċiżjoni nazzjonali. L-indikazzjoni ta’ kif il-piż finanzjarju u amministrattiv li jaqa’ fuq il-Komunità, il-gvernijiet nazzjonali, l-awtoritajiet reġjonali u lokali, l-operaturi ekonomiċi u ċ-ċittadini huwa mnaqqas u miġjub fi proporzjon mal-għan tal-proposta, ma tapplikax. - L-għażla tal-istrumenti L-istrumenti proposti: regolament. Mezzi oħra ma jkunux adegwati għar-raġuni li ġejja: Mezzi oħrajn ma jkunux adegwati minħabba li r-Regolament bażiku ma jipprevedix għażliet alternattivi. 4. IMPLIKAZZJONIJIET GĦALL-BAĠIT Il-proposta ma għandha l-ebda implikazzjoni fuq il-baġit Komunitarju. Proposta għal REGOLAMENT TAL-KUNSILL Li jġib fi tmiemha r-reviżjoni parzjali interim tal-miżuri ta' kontra d-dumping applikabbli għall-importazzjonijiet ta' ċerti xkejjer u basktijiet tal-plastik li joriġinaw mir-Repubblika tal-Poplu taċ-Ċina IL-KUNSILL TAL-UNJONI EWROPEA, Wara li kkunsidra t-Trattat li jistabbilixxi l-Komunità Ewropea, Wara li kkunsidrat ir-Regolament tal-Kunsill (KE) Nru 384/96 tat-22 ta’ Diċembru 1995 dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Komunità Ewropea[1] ('ir-Regolament bażiku'), u b’ mod partikolari l-Artikolu 11(3) tiegħu, Wara li kkunsidra l-proposta mressqa mill-Kummissjoni wara li kkonsulta mal-Kumitat Konsultattiv, Billi: 1. IL-PROĊEDURA 1.1. Il-miżuri fis-seħħ (1) Permezz tar-Regolament (KE) Nru 1425/2006[2], il-Kunsill impona dazju definittiv kontra d-dumping fuq l-importazzjonijiet ta' ċerti xkejjer u basktijiet tal-plastik li joriġinaw, inter alia , mir-Repubblika tal-Poplu taċ-Ċina. Ir-Regolament kif emendat l-aħħar mir-Regolament tal-Kunsill (KE) Nru 189/2009[3]. Għat-tmien kumpaniji b'dazji individwali, id-dazji fis-seħħ ivarjaw minn 4.3 % sa 12.8 %. Id-dazju għall-kumpaniji li jikkooperaw li ma jkollhomx dazji individwali huwa ta' 8.4 % u d-dazju residwali huwa ta' 28.8 %. 1.2. Talba għal reviżjoni (2) Fil-25 ta' Marzu 2008, il-Kummissjoni rċeviet talba għal reviżjoni parzjali interim skont l-Artikolu 11(3) tar-Regolament bażiku mingħand produttur-esportatur wieħed ta' ċerti xkejjer u basktijiet tal-plastik li joriġinaw mir-Repubblika tal-Poplu taċ-Ċina. (3) It-talba ġiet irreġistrata minn CeDo Shanghai Limited ('CeDo Shanghai' jew 'l- applikant'). (4) L-applikant allega li, inter alia , il-prezzijiet tal-esportazzjoni tiegħu ta' ċerti xkejjer u basktijiet tal-plastik lejn il-Komunità kienu żdiedu b'mod sinifikanti u sostanzjalment iktar mill-valur normali kostruwit msejjes fuq l-ispiża tal-produzzjoni għall-applikant mir-Repubblika tal-Poplu taċ-Ċina u li dan kien wassal għal taffija jew eliminazzjoni tad-dumping. Għaldaqstant, l-impożizzjoni ssoktata ta’ miżuri fil-livelli eżistenti, li kienu bbażati fuq il-livell tad-dumping stabbilit qabel, m'għadhiex meħtieġa biex tibbilanċja d-dumping. 1.3. Tnedija (5) Il-Kummissjoni, wara li b'segwiment għal konsultazzjoni mal-Kumitat Konsultattiv iddeterminat li kienet teżisti biżżejjed evidenza biex tiġġustifika t-tnedija ta’ reviżjoni parzjali interim , ħabbret permezz ta' avviż ('l-avviż ta' tnedija') ippubblikat f’ Il-Ġurnal Uffiċjali tal-Unjoni Ewropea [4], it-tnedija ta’ reviżjoni parzjali interim skont l-Artikolu 11(3) tar-Regolament bażiku, limitata għall-analiżi tad-dumping sa fejn jikkonċerna lil CeDo Shanghai. Il-'prodott ikkonċernat' kien l-istess bħal dak stipulat fir-Regolament tal-Kunsill (KE) Nru 1425/2006 kif emendat, jiġifieri xkejjer u basktijiet tal-plastik, li fihom tal-anqas 20 %, skont il-piż, ta' polietilina u b'kisi ta' ħxuna li taqbiżx il-100 mikrometru (μm), li joriġinaw mir-Repubblika tal-Poplu taċ-Ċina, u li jaqgħu fi ħdan il-kodiċi NM ex 3923 21 00, ex 3923 29 10 u ex 3923 29 90 (kodiċi TARIC 3923 21 00 20, 3923 29 10 20 u 3923 29 90 20). (6) Il-perjodu tal-investigazzjoni għad-dumping kopra l-perjodu mill-1 ta' Lulju 2007 sat-30 ta' Ġunju 2008. (7) Il-Kummissjoni avżat uffiċjalment lill-applikant, lir-rappreżentanti tal-industrija Komunitarja u lir-rappreżentanti tal-pajjiż esportatur li kienet tnediet din ir-reviżjoni. Il-partijiet interessati ngħataw l-opportunità li jressqu l-opinjonijiet tagħhom bil-miktub u li jitolbu smigħ fil-limitu ta' żmien stipulat fl-avviż ta’ tnedija. 2. L-IRTIRAR TAT-TALBA U T-TERMINAZZJONI TAL-PROĊEDIMENT (8) B’ittra lill-Kummissjoni bid-data tal-24 ta’ Marzu 2009, CeDo Shanghai formalment irtiraw it-talba tagħhom għal reviżjoni parzjali interim tal-miżuri kontra d-dumping applikabbli għall-importazzjonijiet ta' ċerti xkejjer u basktijiet tal-plastik li joriġinaw, inter alia , mir-Repubblika tal-Poplu taċ-Ċina. (9) Ġie meqjus jekk ikunx ta' min li l-investigazzjoni titkompla ex officio . Il-Kummissjoni qieset li t-terminazzjoni tal-investigazzjoni ma taffettwax il-miżura kontra d-dumping li diġà tinsab fis-seħħ u li din it-terminazzjoni ma tkunx kontra l-interessi Komunitarji. Abbażi ta' dan, l-investigazzjoni għandha tintemm. (10) Il-partijiet interessati ġew informati dwar l-intenzjoni li l-investigazzjoni tintemm u ngħataw l-opportunità li jikkummentaw. Madankollu ma waslu lura l-ebda kummenti li setgħu biddlu din id-deċiżjoni. (11) Ġie għaldaqstant konkluż li r-reviżjoni dwar l-importazzjonijiet ta’ ċerti xkejjer u basktijiet tal-plastik li joriġinaw, inter alia , mir-Repubblika tal-Poplu taċ-Ċina għandha tintemm bla ma jiġu emendati l-miżuri fis-seħħ kontra d-dumping. ADOTTAT DAN IR-REGOLAMENT: Artikolu 1 Ir-reviżjoni parzjali interim tal-miżuri kontra d-dumping applikabbli għal importazzjonijiet ta' ċerti xkejjer u basktijiet tal-plastik li joriġinaw, inter alia , mir-Repubblika tal-Poplu taċ-Ċina, li tnediet skont l-Artikolu 11(3) tar-Regolament (KE) Nru 384/96, hija permezz ta' dan mitmuma mingħajr emendi għall-miżuri fis-seħħ kontra dumping. Artikolu 2 Dan ir-Regolament għandu jidħol fis-seħħ l-għada tal-pubblikazzjoni tiegħu f' Il-Ġurnal Uffiċjali tal-Unjoni Ewropea . Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussell, Għall-Kunsill Il-President [1] ĠU L 56, 6.3.1996, p. 1. [2] ĠU L 270, 29.9.2006, p. 4. [3] ĠU L 67, 12.3.2009, p. 5. [4] ĠU C 176, 11.7.2008, p. 9.